open-index/open-wikipedia-markdown huggingface dataset:
Karo lauko virtuvė

**Karo lauko virtuvė** – speciali transporto priemonė arba priekaba, naudojama karštam maistui paruošti ir juo aprūpinti kareivius lauko pratybų ir mokymu metu, per karines operacijas. Taip pat praverčia atokiose vietovėse, kur nėra stacionarių objektų maistui gaminti.

Karo lauko virtuvės populiarios ir civiliniame gyvenime, t. y. renginiuose, kuriuose reikia pamaitinti dalyvius lauko sąlygomis. Gali būti paruošiama kareiviška košė, sriubos, mėsos patiekalai, arbata, kava ir daug kitų įvairių patiekalų.

Virtuvė įrengiama ant mobilios važiuoklės arba krovininio automobilio platformos. Į virtuvės sudėtį įeina vienas ar keli katilai, virtuvės reikmenų, maisto produktų gamybos ir saugojimo skyriai. Paprastai kūrenama malkomis. Taip pat gali priklausyti ir patalpa maitinimui – valgykla.

## Istorija

Pirmosios lauko virtuvės per visą karinių kampanijų istoriją buvo vežamos keturračiuose vežimuose. Tokios virtuvės buvo naudojamos pamaitinti didelę keliaujančių žmonių grupę. XIX a. pabaigoje Amerikoje paplito dengti vežimai (*chuckwagon*). XX a. paplito mažesnės, dviratės virtuvių priekabos.

Rusijos imperijos kariuomenėje pirmosios lauko virtuvės pasirodė 1898 m. Iki tol maistas lauko sąlygomis buvo ruošiamas katiluose ant laužo.

## Galerija


Poljska kuhinja I sv rat NS.jpg|Serbijos karinė lauko virtuvė (I pasaulinis karas)
Bundesarchiv Bild 146-1973-030A-73, Feldbäckerei im Betrieb.jpg|Kepama duona lauko virtuvėje Vokietijoje (I pasaulinis karas)
Армейская полевая кухня СССР.JPG|TSRS lauko virtuvė
Fältkök Revinge 2012-1.jpg|Švediška lauko virtuvė
Kenttäkeitin m96 Lippujuhlan päivä 2014 1.JPG|Suomiška lauko virtuvė
2013. Фестиваль славянской культуры в Донецке 366.jpg|Duodamas maistas (Ukraina)


## Šaltiniai
Abraliopsis gilchristi

***Abraliopsis gilchristi*** – *[[Enoploteuthidae]]* šeimos gyvūnų rūšis. Paplitę Atlanto vandenyse nuo Pietų Afrikos iki Angolos, Ramiojo vandenyno centriniuose ir pietiniuose vandenyse. Minta irklakojais vėžiagyviais,  kriliais (*Euphausiacea*) ir šoniplaukomis. Neršia rugsėjo – gruodžio mėnesiais.

:**Sinonimai:**

* *Abralia gilchristi* Robson, 1924

## Šaltiniai
Bravo 2005

**[[Bravo muzikiniai apdovanojimai|Bravo]] 2005** – 12-ieji Lietuvos pop ir roko muzikos apdovanojimai, vykę 2006 m. vasario 25 d. Vilniuje, Vilniaus Kongresų rūmuose. Daugiausiai apdovanojimų – 3 susižėrė Jurga. Specialius pasirodymus scenoje atliko Stasys Povilaitis, Biplan, Violeta Riaubiškytė ir Vilija, Žas, Džordana Butkutė, Linas ir Simona, Vudis ir LT United. Ceremoniją tiesiogiai transliavo LNK televizija. 

## Nominacijos
: *nugalėtojai pažymėti paryškinant*

## Išnašos
Enoploteuthidae

***Enoploteuthidae*** – kalmarų (*Teuthida*) būrio gyvūnų šeima. Šeimą sudaro apie 40 rūšių, priklausančių 4 gentims. Dauguma rūšių turi 3–13 cm ilgio mantiją. 

## Rūšys
*Gentis *[[Abralia]]*
***[[Abralia andamanica]]*
***[[Abralia armata]]*
***[[Abralia astrolineata]]*
***[[Abralia astrosticta]]*
***[[Abralia dubia]]*
***[[Abralia fasciolata]]*
***[[Abralia grimpei]]*
***[[Abralia heminuchalis]]*
***[[Abralia marisarabica]]*
***[[Abralia multihamata]]*
***[[Abralia omiae]]*
***[[Abralia redfieldi]]*
***[[Abralia renschi]]*
***[[Abralia robsoni]]*
***[[Abralia siedleckyi]]*
***[[Abralia similis]]*
***[[Abralia spaercki]]*
***[[Abralia steindachneri]]*
***[[Abralia trigonura]]*
***[[Abralia veranyi]]*
*Gentis *[[Abraliopsis]]*
***[[Abraliopsis affinis]]*
***[[Abraliopsis atlantica]]*
***[[Abraliopsis chuni]]*
***[[Abraliopsis falco]]*
***[[Abraliopsis felis]]*
***[[Abraliopsis gilchristi]]*
***[[Abraliopsis hoylei]]*
***[[Abraliopsis lineata]]*
** *[[Abraliopsis morisi]]* 
***[[Abraliopsis pacificus]]*
***[[Abraliopsis pfefferi]]*
***[[Abraliopsis tui]]*
*Gentis *[[Enoploteuthis]]*
***[[Enoploteuthis anapsis]]*
***[[Enoploteuthis chunii]]*
***[[Enoploteuthis galaxias]]*
***[[Enoploteuthis higginsi]]*
***[[Enoploteuthis jonesi]]*
***[[Enoploteuthis leptura]]*
***[[Enoploteuthis obliqua]]*
***[[Enoploteuthis octolineata]]*
***[[Enoploteuthis reticulata]]*
***[[Enoploteuthis semilineata]]*
*Gentis *[[Watasenia]]*
***[[Watasenia scintillans]]*
Naglis Šulija

**Naglis Šulija** (g. 1964 m. rugpjūčio 13 d. Vilniuje) – Lietuvos meteorologas, astrologas, orų pranešėjas TV3 žiniose.

## Biografija
Studijavo Vilniaus universiteto Gamtos mokslų fakultete. Karjerą pradėjo 1998–1999 m., kai buvo pakviestas dirbti budinčiu sinoptiku Lietuvos hidrometeorologijos tarnyboje. 16 metų dirbo „Lietuvos ryte“. 2015 m. dalyvavo TV3 laidoje „Aplink pasaulį su žvaigžde“. 2017 m. pradėjo filmuotis TV3 laidos „Lietuvos talentai“ 5 sezone, kuriame buvo vienu iš komisijos narių.

Dalyvavo ekspedicijose į Altajų, Kaukazą, Pamyrą, Tian Šanį. Iš pirmos santuokos turi du sūnus, 2010 m. jam gimė dukra.

## Šaltiniai
Franca Raimondi

**Franca Raimondi** (1932 m. liepos 8 d. Monopolyje – 1988 m. rugpjūčio 28 d. Monopolyje) buvo Italijos dainininkė.

Gimė Monopolyje, Bario provincijoje, Apulijoje. Studijavo operinį dainavimą ir užsienio kalbas. 1956 m. Raimondi su daina „Aprite le finestre“ laimėjo Sanremo muzikos festivalį. Tais pačiais metais ji atstovavo Italijai pirmajame „Eurovizijos“ dainų konkurse su ta pačia daina.

1957 m. laimėjo tarptautinį festivalį Nicoje. Kitais metais dalyvavo „Canzonissima“ konkurse. Koncertavo Kanadoje ir Jungtinėse Amerikos Valstijose, kur pelnė didelį populiarumą. Dainininkė savo karjerą tęsė iki devintojo dešimtmečio.

## Nuorodos
* Daina „Aprite le finestre“

|-
Dany Dauberson

**Dany Dauberson** (1925 m. sausio 16 d. Le Creusot, Sona ir Luara – 1979 m. kovo 16 d. Marselyje) buvo prancūzų dainininkė ir aktorė.

1956 metais su daina „Il est là“ dalyvavo pirmajame „Eurovizijos“ dainų konkurse Šveicarijoje.

## Filmografija
*1951: *L'Inconnue des cinq cités*
*1954: *Soirs de Paris*
*1957: *Et par ici la sortie*
*1957: *C'est arrivé à 36 chandelles*
*1966: *Du rififi à Paname*

## Nuorodos
* Daina ''Il est là''

|-
Michèle Arnaud

**Michèle Arnaud** (tikr. *Micheline Caré*, 1919 m. kovo 18 d. Tulone – 1998 m. kovo 30 d. Maisons-Laffitte, Ivlinas) buvo prancūzų dainininkė, prodiuserė.

Baigusi pradinę mokyklą Šerbūre-Oktevilyje (Normandija), būsima dainininkė studijavo Politikos mokslų institute Paryžiuje, kur filosofijos departamente gavo magistro laipsnį. Vėliau ji buvo kabaretų *Le Tabou* ir *La Rose Rouge* narė, vaidino miuzikluose ir teatro spektakliuose. 1956 m. Liuksemburgo transliuotojo RTL Télé Lëtzebuerg išrinkta atstovauti Liuksemburgui pirmajame „Eurovizijos“ dainų konkurse. Ten ji pasirodė su dviem dainomis – „Ne crois pas“ ir „Les amants de minuit“. Tuo metu konkursas buvo transliuojamas tik per radiją ir buvo paskelbtas tik nugalėtojas.

Paskutinius gyvenimo metus praleido Maisons-Laffitte (Ivlinas), kur ir mirė. Palaidota Montparnaso kapinėse.

## Nuorodos
* Diskografija *Discogs* svetainėje

|-
Dampu

**Dampu** () – miestelis pietų Butane, netoli sienos su Indija; Cirango rajono centras. Pro Dampu eina kelias iš Vangdi Podrango į Gelepu (Indijos pasienyje). Yra dzongas. Miestelyje gyvena daugiausia indai ir nepaliečiai.

## Šaltiniai
Gračanica

**Gračanica** gali reikšti:

## Gyvenvietės
* Gračanica (Kosovas)
* Gračanica (Bosnija ir Hercegovina)

## Kita
* Gračanicos vienuolynas
Kotor Varošas

**Kotor Varošas** (, ) – miestas ir savivaldybė šiaurės vakarų Bosnijoje ir Hercegovinoje, Serbų respublikoje. 25 km į pietryčius nuo Bania Lukos. Per miestą teka Vrbania. 2013 m. duomenimis, mieste gyveno 836 žmonės, savivaldybės teritorijoje 22 001 gyventojas.

## Istorija
Nuo 1878 iki 1918 m. priklausė Austrijai-Vengrijai. 1918 m. atiteko Jugoslavijos karalystei. Po Antrojo pasaulinio karo tapo Bosnijos ir Hercegovinos dalimi.

Miestas nukentėjo Bosnijos karo metu (1992–1995 m.). Sunaikinti ir apgadinti religiniai bei kultūriniai paminklai. Nugriauti priemiesčių namai.

## Miestų partnerystė
*  Kranis, Slovėnija
*  Herceg Novis, Juodkalnija
*  Kralevas, Serbija


Kotorvarospcrkva.jpg|Bažnyčia
Mosque in Vrbanjci, Kotor Varoš.jpg|Mečetė
Tonina Torrielli

**Tonina Torrielli** (g. 1934 m. kovo 22 d. Serravalle Scrivia, Alesandrijos provincija) – italų dainininkė.

Su balade „Amami se vuoi“ 1956 metų Sanremo muzikos festivalyje užėmė antrąją vietą. Su nugalėtoja tapusia Franca Raimondi atstovavo Italijai pirmajame „Eurovizijos“ dainų konkurse.

Iki 1962 m. kelis kartus sėkmingai dalyvavo Sanremo muzikos festivalyje. 1965 metais ji pasitraukė iš muzikos verslo, teigdama kad daugiau laiko skirs savo šeimai.

## Nuorodos
* Daina „Amami se vuoi“

|-
Mony Marc

**Mony Marc** – Belgijos dainininkė.

Dalyvavo pirmajame Eurovizijos dainų konkurse, su prancūzų kalbos daina „Le plus beau jour de ma vie“.

## Nuorodos
* Daina ''Le plus beau jour de ma vie'' (1956 m.)

|-
Danièle Dupré

**Danièle Dupré** (1938 – 2013 m. lapkričio 24 d.) buvo šeštojo dešimtmečio prancūzų dainininkė. Liuksemburgo atstovė 1957 m. Eurovizijos dainų konkurse.

Danièle vaikystę praleido Brazilijoje, vėliau sugrįžo į Prancūziją. Čia pasirodė filme *La Parisienne* ir pradėjo mokytis operinio dainavimo. Vėliau įrašė nemažai dainų, tačiau karjeros aukštumų taip ir nepasiekė. 1958 m. pasitraukė iš muzikos verslo. 1999 m. atlikėja davė interviu Prancūzijos OGAE (Eurovizijos gerbėjai) žurnalui, kuris vėliau buvo išverstas į anglų kalbą ir paskelbtas žurnale *Eurosong News* (pagrindinis OGAE žurnalas).

## Nuorodos
* Daina ''Amours Mortes'' (1957 m.)

|-
Patricia Bredin

**Patrisija Bredin** (1934 m. vasario 15 d. Kingstone prie Halo, Jungtinėje Karalystėje – 2023 m. rugpjūčio 13 d. Naujojoje Škotijoje, Kanadoje) – Anglijos aktorė ir dainininkė.

Pirmoji Jungtinės Karalystės atstovė „Eurovizijos“ dainų konkurse. Ji dalyvavo 1957 metais, vykusiame Frankfurte, su daina „All“ iš dešimties dalyvių užėmusi septintą vietą. Tai baladės tipo daina, trukusi 1 min. 52 sek., ir iki 2015 metų buvo trumpiausia daina konkurso istorijoje, tačiau 2015 m. pagerino suomių grupės Pertti Kurikan Nimipäivät daina „Aina mun pitää“, trukusi 1 min. 27 sek. Taip pat „All“ yra pirmoji „Eurovizijos“ daina, skambėjusi anglų kalba.

1964 metais ištekėjo už dainininko Ivor Emmanuel, po dvejų metų pora išsiskyrė. 1979 m. antrą kartą ištekėjo už Kanados verslininko Charles MacCulloch, tačiau jos vyras mirė po kelių dienų.

## Dalinė filmografija
* 1959: *Left Right and Centre* – Stella Stoker
* 1959: *Desert Mice* – Susan
* 1959: *Make Mine a Million*
* 1961: *The Treasure of Monte Cristo* – Pauline

## Šaltiniai

## Nuorodos
* Patricia Bredin IMDB svetainėje
* Daina „All“

|-
Paule Desjardins

**Paule Desjardins** – Prancūzijos dainininkė.

Atstovavo Prancūzijai 1957 metų „Eurovizijoje“, su daina „La belle amour“ () atlikėja surinko 17 taškų ir liko antra.

## Nuorodos
* Daina ''La belle amour''

|-
Christa Williams

**Christa Williams** (tikr. *Christa Bojarzin*, 1926 m. vasario 5 d. Karaliaučiuje – 2012 m. liepos men. Miunchene) buvo Vokietijos dainininkė.

Vaikystę praleido Karaliaučiuje. 1942 metais šeima persikėlė į Miuncheną. Mokėsi Miuncheno konservatorijoje, vėliau – muzikos akademijoje. 1957 metais įrašė dvi dainas – „Oh, diese Männer“ ir „Blacky Serenade“, tačiau sėkmės nesulaukė.

1959 m. atstovavo Šveicarijai „Eurovizijos“ dainų konkurse su daina „Irgendwoher“ ir užėmė ketvirtą vietą. Christa Williams nusifilmavo keliuose filmuose, iš kurių žymiausi yra *Nachts im Grünen Kakadu* (1957), *Alle Tage ist kein Sonntag* (1959) ir *Pension Schöller* (1960).

1962 m. ištekėjo už pianisto Albrecht Huwig. 1968 m. nutraukė atlikėjos karjerą. Kartu su savo vyru įkūrė muzikos mokyklą Miunchene.

## Nuorodos
* Christa Williams IMDB svetainėjė

|-
Bob Benny

**Bob Benny** (tikr. *Emilius Wagemans*, 1926 m. gegužės 18 d. Sint Niklase – 2011 m. kovo 29 d. ten pat) buvo Belgijos dainininkas.

Bob Benny muzikinė karjera prasidėjo Antrojo pasaulinio karo pabaigoje. 1951 metais debiutavo radijuje, tais pačiais metais įrašė pirmąjį albumą „Mijn haart spreekt tot u“.

1959 ir 1961 metais atlikėjas dalyvavo Eurovizijos dainų konkurse su dainomis „Hou toch van mij“ ir „September, gouden roos“ (užėmė atitinkamai 6-ą ir 15-ą vietas).

2001 m. Bob Benny patyrė insultą, vėliau – ir finansinių sunkumų. Mirė 2011 m. kovo 29 d. slaugos namuose Sint Niklase.

## Nuorodos
* Daina ''Hou toch van mij'' (1959 m.)

|-
Mathé Altéry

**Mathé Altéry** (tikr. *Marie-Thérèse Altare*, g. 1927 m. rugsėjo 12 d. Paryžiuje) – prancūzų dainininkė (sopranas), karjeros viršūnę pasiekusi 6-7 dešimtmečiuose. Tenoro Mario Altéry (1892-1974) dukra.

1956 m. Altéry atstovavo Prancūzijai pirmajame Eurovizijos dainų konkurse su daina „Le temps perdu“.

## Nuorodos
* Daina ''Le temps perdu''

|-
Svečių namai (Vilnius)

**Svečių namai** – pastatas Vilniuje, Žvėryne, skirtas aukšto lygio valstybės svečių apgyvendinimui.

## Istorija
XX a. aštuntajame dešimtmetyje padaugėjo TSRS valdžios aparato narių vizitų į Lietuvą. Tuo metu Vilniuje buvo nedaug viešbučių, o ir esami neatitiko keliamų aukštų saugumo reikalavimų, todėl buvo nutarta Žvėryne įrengti svečių namus. Apie 1975 m. Lietuvos SSR Ministrų Tarybos Svečių namams paskirta 5,04 ha 1960 m. įkurto Karoliniškių kraštovaizdžio draustinio žemės su mišku.

Svečių namuose apytiksliai iki 1995 m. buvo apgyvendinami visi aukšto rango Lietuvos svečiai. Apartamentuose buvo apsistoję valstybių vadovai Lech Wałęsa, Oscar Luigi Scalfaro, Margareta II, Richard Nixon, Michailas Gorbačiovas su žmona Raisa Gorbačiova (1990 m. vizito metu), Lenkijos vieningosios darbininkų partijos vadovas Wojciech Jaruzelski, Vengrijos socialistinės darbininkų partijos vadovas János Kádár, SSRS užsienio reikalų ministras Andrejus Gromyka, kosmonautė Valentina Tereškova, Rusijos stačiatikių bažnyčios patriarchas Aleksijus II.

Atkūrus Nepriklausomybę Svečių namų savininkai keitėsi kelis kartus. Pastatas priklausė Vyriausybei, Prezidentūrai, Užsienio reikalų ministerijai, vėl Vyriausybei. 2000 m. Vyriausybė nesėkmingai bandė privatizuoti 100 mln. litų įvertintus Svečių namus, kurių išlaikymas kasmet atsieina apie 0,5 mln. litų. Pageidavimą laikinai nuomotis pastatą buvo išsakiusi Rusijos ambasada, tačiau vėliau šios minties atsisakė.

2008 m. mažojoje Svečių namų salėje įvyko paskutinis oficialus renginys – premjeras Andrius Kubilius priėmė Bulgarijos prezidentą. 2011 m. namus vėl bandyta parduoti penkis kartus sumažinus sklypą, kartu pasiūlius 114 tūkst. litų įvertintą pastato įrangą bei baldus. 2013 m. pastatą už 2 mln. eurų iš Valstybės turto fondo įsigijo su koncernu „SBA“ susijusi bendrovė „Global Enterprises“, 2014 m. pastatą perdavė kitai „SBA“ antrinei bendrovei „Urban inventors“.

## Pastatas
Dviejų aukštų, 3795 m² ploto Svečių namuose vienu metu galėjo apsistoti 15-20 asmenų. Rengiamuose banketuose tilpdavo iki 200 žmonių.

Pirmame pastato aukšte įrengta kino salė, nedidelis, 3 m gylio baseinas su suomiška pirtimi, trys dviviečiai ir trys vienviečiai kambariai, skirti aukštų asmenų palydai ir apsaugai. Antrame aukšte įrengtos dvi – didžioji ir mažoji – konferencijų salės, virtuvė iš šešių atskirų patalpų, kirpykla bei dviejų miegamųjų apartamentai aukščiausio rango svečiams. Norint patekti į juos, reikia praeiti apsaugos ir palydos kambarių supamą koridorių, aukščiausio rango svečių priimamąjį ir darbo kabinetą. Miegamuosiuose įrengtos didelės spintos svečių aprangai.

## Šaltiniai
Marian van de Wal

**Marian van de Wal** (g. 1970 m. sausio 21 d. Vianene, Utrechto provincija) – olandų dainininkė, šiuo metu gyvenanti Andoroje.

2004 m. pabaigoje išrinkta Andoros atstove 2005 m. „Eurovizijos“ dainų konkurse Kijeve (Ukraina). 2005 m. sausio mėn. vykusiame nacionaliniame finale ji atliko tris dainas: „No Demanis“, „Dona’m La Pau“ ir „La Mirada Interior“. Po komisijos ir žiūrovų balsavimo paaiškėjo, kad nugalėtoja daina tapo „La Mirada Interior“. Marian van de Wal pasirodė „Eurovizijos“ pusfinalyje, tačiau į finalą nepateko. Viena pritariančiųjų atlikėjų buvo Anabel Conde, užėmusi antrąją vietą 1995-ujų konkurse.

2007 m. „Eurovizijos“ finale pristatė Andoros balsus.

## Nuorodos
* Daina „La Mirada Interior“ (2005 m.)

|-
Wyn Hoop

**Wyn Hoop** (tikr. *Winfried Lüssenhop*, g. 1936 m. gegužės 29 d. Hanoveryje) – Vokietijos dainininkas.

## Biografija

Gimė Hanoveryje. 6 dešimtmečio pradžioje įkūrė džiazo grupę „Capitellos“, rengusi koncertus iki jos žlugimo 1958 m. Atlikėjas pradėjo solinę karjerą, pirmuosius singlus įrašinėjo Fred Lyssen slapyvardžiu, o vėliau ir Wyn Hoop vardu.

1960 m. Hoop dalyvavo Vokietijos „Eurovizijos“ atrankos finale, o jo daina „Bonne nuit ma chérie“ tapo nugalėtoja. „Eurovizijoje“ atlikėjas užėmė ketvirtą vietą tarp 13-kos dalyvių.

1961 m. vedė Vienos dainininkę Andrea Horn (žinoma Hedi Prien sceniniu vardu). Nuo 1964 m. abu dainuoja duete „Wyn & Andrea“.

## Nuorodos
* Daina ''Bonne nuit ma chérie'' (1960 m.)

|-
Anita Traversi

**Anita Traversi** (1937 m. liepos 25 d. Giubiasco, Tičinas – 1991 m. rugsėjo 25 d. Belinconoje, Tičinas) buvo Šveicarijos dainininkė.

Du kartus atstovavo Šveicarijai „Eurovizijos“ dainų konkurse. Pirmąkart dalyvavo 1960 m., su daina „Cielo e terra“, užėmusi 8-ą vietą, o 1964 m. antrą kartą pasirodžiusi konkurse su daina „I miei pensieri“, liko paskutinėje vietoje. Abu kūrinius „Eurovizijoje“ atliko italų kalba. 

Dainininkė septynis kartus (1956, 1960, 1961, 1963, 1964, 1967 ir 1976 m.) dalyvavo Šveicarijos nacionalinėje atrankoje, tačiau nelaimėjo.

## Dalinė diskografija
* *Du weiße Taube* (1962)
* *Lava* (1963)
* *Ob in Bombay, ob in Rio* (1963)
* *El amor* (1963)
* *No no Signore* (1964)
* *Heimweh nach der Liebe* (1964)
* *Es ist so schön, verliebt zu sein* (1964)
* *Crazy Crazy* (1965)
* *Mallorca* (1965)

## Nuorodos
* Diskografija Discogs svetainėje

|-
Jacques Raymond

**Jacques Raymond** (tikr. *Jozef Remon*, g. 1938 m. spalio 13 d. Temse, Rytų Flandrijos provincija) – Belgijos dainininkas.

Jacques Raymond tapo žinomas 1955 metais, dalyvavęs talentų laidoje *Ontdek de ster*. 1961 m. pirmą kartą dalyvavo Belgijos nacionalinėje atrankoje *Eurosong* į Euroviziją. Su daina „Als je weent, als je lacht“ liko antras, tą kartą nugalėtoju tapo Bob Benny. Po dvejų metų atlikėjas vėl bandė laimę atrankoje, su daina „Waarom?“. Surinkęs 292 taškus jis tapo nugalėtoju. „Eurovizijoje“ jam sekėsi prasčiau – užėmė 10-ą vietą tarp 16-kos dalyvių. 7-tame dešimtmetyje Jacques Raymond buvo išleidęs dainų olandų, vokiečių ir prancūzų kalbomis. 1971 m. antrą kartą dalyvavo „Eurovizijoje“, šį kartą su Lily Castel. Šis duetas nedalyvavo Belgijos nacionalinėje atrankoje, tačiau prieš dalyvavimą „Eurovizijoje“, kito dueto – Nicole & Hugo narė Nicole susirgo gelta ir negalėjo dalyvauti. „Eurovizijoje“ Jacques ir Lily duetas su daina „Goeiemorgen, morgen“ tarp 18 dalyvių užėmė 14 vietą. 1993 m. buvo komisijos narys Belgijos „Eurovizijos“ atrankoje *Eurosong*.

## Diskografija
* *Goeiemorgen, morgen*
* *Waarom*
* *Heel veel liefs en tot ziens*
* *Ik blijf op je wachten*
* *Klappen in de handen*
* *Jouw good-bye*
* *Onder 't groen van de bomen*
* *You're so simpatico*
* *Slotakkoord*
* *Permettete, signorina*
* *Tannia*

## Nuorodos
* Daina ''Waarom?'' (1963 m.)

|-
Jennifer Serrano

**Jennifer Serrano**, geriau žinoma kaip **Jenny** – Ispanijos dainininkė.

2006 m. atstovavo Andorai „Eurovizijos“ dainų konkurse su daina „Sense tu“, tačiau pusfinalyje ji užėmė paskutinę vietą.

## Nuorodos
* Daina „Sense tu“ (2006 m.)

|-
Gračanica (Bosnija ir Hercegovina)

**Gračanica** (, ) – miestas ir savivaldybė šiaurės rytų Bosnijoje ir Hercegovinoje, Bosnijos ir Hercegovinos Federacijoje, Tuzlos kantone. Įsikūrusi Sprečos slėnyje, tarp Dobojaus ir Tuzlos. 

## Gyventojai
2013 m. duomenimis, mieste gyveno 13 400 žmonės, savivaldybės teritorijoje 48 395 gyventojai.

## Sportas
* NK Bratstvo Gračanica - futbolo klubas.

## Galerija

Gracanica, carsija (trziste).jpg
Medresa - muslimanska šola iz 18 stoletja v Gračanici.JPG
Prancūzijos kariuomenės maisto davinys

**Prancūzijos kariuomenės maisto davinys** (} – Prancūzijos kariuomenėje naudojamas sauso maisto davinys. Yra įvairių prancūziško mitybos raciono variantų.

## Istorija

Individualūs supakuoti maisto daviniai Prancūzijoje pasirodė 1946 m. Pavyzdžiu buvo paimti JAV kariuomenėje naudoti K-racionai.

## Racionai

Prancūzijos sausumos kariuomenė naudoja individualius pašildomus davinius (). Vieno davinio energetinė vertė siekia 3200 kcal (baltymai 13 %, lipidai 32 %, angliavandeniai 55 %), jis skirtas naudoti kariui vieną dieną. RCIR tiekiami dėžėse po 12 davinių. Vienoje RCIR paletėje yra 20 dėžių arba 240 RCIR pakuočių. Iš viso sudaryta 14 meniu, kurie yra 2 tipų: meniu be kiaulienos (sąraše nuo 1 iki 7) ir meniu su kiauliena (sąraše nuo 8 iki 14). Galiojimo laikas 2 metai.

Davinio sudėtis:
* du konservuoti užkandžiai,
* du 300 g pašildomi patiekalai
* 250 g sausainių pakelis,
* sriubos pakelis,
* lydytas sūris ar kremo desertas
* 40 g pakelis su karameliniais saldainiais
* 25 g šokolado plytelė
* „pusryčių“ paketas (kava, nugriebto pieno ir kakavos gėrimų milteliai, arbata paketėliuose),
* davinio šildytuvas (įskaitant 6 tabletes vandeniui filtruoti ir maišelį šiukšlėms).
* nugos plytelė,
* vaisių džemas,
* 4 cukraus paketėliai
* kramtomoji guma
* 4 saldainiai (meniu kartu su sūriu)
* paketas su 10 servetėlių 

Kiti prancūzų racionai:
* RILC (*Ration Individuelle Lyophilisée Commando*) – maisto davinys, skirtas specialiosioms pajėgoms. Šiame racione konservuoto maisto komponentai pakeisti sušaldytu sausu maistu.
* RIE (*Repas Individuelle D’Exercice*) skirtas naudoti karinėse pratybose, panašus į JAV kariuomenės maisto davinius TOTM ().
* Ration De Survie  –  prancūziško išgyvenimo paketo versija.

## Nuorodos
* RCIR maisto davinys
Mažoji Nogajų orda

**Mažoji nogajų orda** (arba ***Mažieji Nogajai, Kazy ulusas arba Kubanės Orda***) – mažųjų nogajų valstybinis darinys, kuris susikūrė 1557 metais ir jo žemės buvo Šiaurės Kaukazo regione, tarp Azovo ir Kaspijos jūrų. Šios ordos įkūrėjas – Kazymirza, nuo kurio ir kilęs pavadinimas **Kazy ulusas**.

## Ordos istorija

Eilę metų gyvavo vieninga Nogajų orda, kurią sudarė karvedžiui Nogajui tarnavę kariai ir jų palikuoniai. Tačiau nogajų tautą ištiko didelės negandos: iš eilės treji metai bado, maro epidemijos ir tarpusavio vaidai suskaldė šią tautą. Kai 1557 m. Nogajų ordos valdovas save pripažino Rusijos caro Ivano Rūsčiojo vasalu, tada Nogajų orda skilo į kelias dalis. 1555 m. Altyulos orda įsikūrė rytinėse nogajų žemėse, o 1557 m. įvyko dar vienas Nogajų Ordos skilimas. Didžioji dalis nogajų pasiliko Pavolgio stepėse, pripažindami Rusijos valdžią, o nepanorę paklusti maskvėnams ir pripažinti jų viršenybės, pasitraukė į vakarines žemes ir apsistojo tarp Azovo ir Kaspijos jūrų. Taip atsirado Didžioji nogajų orda ir Mažoji nogajų orda, kuri dar buvo vadinama Mažaisiais nogajais, Kazy ulusu (*Казыев улус*) arba Kubanės orda (*Кубанская Орда*), kadangi įsikūrė prie Kubanės upės. Šiems nogajams vadovavo Kazymirza, todėl ulusas dažnai vadinamas ir Kazy ulusu, nuo mažųjų nogajų valdovo vardo.

1569 m. – Mažieji Nogajai aktyviai talkininkavo, kai turkai rengė žygį į Astrachanę.

Dešiname Kubanės upės krante klajojo trys ordos, kurios vadinosi bendru Mažųjų Nogajų pavadinimu. Žinomi jų pavadinimai ir skaitlingumas XVIII amžiuje: Navruzo orda iki 8000 šeimų, Bestinejaus orda iki 6000 šeimų ir Kasajaus orda iki 4000 šeimų.

## Ordos simbolika
Žydra nogajų vėliava su žaliu drakonu.

## Literatūra
* Малая Ногайская Орда. Очерк истории. Autorius: Трепавлов, Вадим Винцерович. Leidinys: Тюркологический сборник. 2003−2004: Тюркские народы в древности и средневековье. Leidėjas: Восточная литература, metai=2005|puslapiai=273−311

## Išnašos

## Nuorodos
* http://www.gumilev-center.az/nogajskij-ulus-na-kavkaze-chast-ii/
Chivos chanatas

**Chivos chanatas** (, ) – valstybė Vidurinėje Azijoje, gyvavusi nuo 1512 m. iki 1920 m. Dažnai ši teritorija vadinama istoriniu Chorezmo pavadinimu.

## Chivos chanato istorija (1512–1920)
1512 m. iškilo nauja uzbekų dinastija, kuri atskilo nuo valdančios Šibanidų dinastijos ir sukūrė nepriklausomą chanatą. Iš pradžių valstybės sostine tapo Urgenčas (anksčiau vadintas Gurgandžu). 1598 m. Amudarjos upė pakeitė vagą ir sostinė buvo perkelta į Chivą. Per amžius Amudarja kelis kartus yra pakeitusi savo tėkmes, o pakitus vagai, Urgenčas liko be vandens išteklių ir Chivos miestui atiteko sostinės vaidmuo.

1598 m. Chorezmo valstybės sostine tapus Chivai, tai buvo mažas įtvirtintas miestelis. Nuo to laiko galima įvairiuose šaltiniuse rasti minint tiek Chorezmą, tiek Chivą. Ilgainiui Chivos chanatas sustiprėjo, jo teritorija ir įtaka išaugo. Sostinė Chiva tapo vienu iš islamiško pasaulio centrų tiek religiniame, tiek prekybiniame lygmenyje.

1873 m. Chivos chanatas tapo Rusijos imperijos vasaline valstybe. Chanas paskelbė save „nuolankiu Rusijos imperatoriaus tarnu“, o visos žemės dešiniajame Amudarjos krante atiteko Rusijai.

1873 m. Rusijos imperija užgrobė dideles Chivos chanato teritorijas. Dažnai viena iš priežasčių įvardijama tai, kad turkmėnų plėšikautojai puldinėjo Rusijos teritorijas ir ten grobdavo žmones, o vėliau juos parduodavo vergų turguose Chivoje ir Bucharoje.

1919 m. prieš Džunaid-chano valdymą pradėjo bruzdėti revoliucionieriai. Lapkričio mėnesį prasidėjo sukilimas, o į pagalbą sukilėliams atvyko Raudonoji Armija. 1920 m. vasario pradžioje Džunaid-chano armija patyrė pralaimėjimą ir buvo sunaikinta. Vasario 2 d. Said Abdullah-chanas atsisakė teisių į sostą.

1920 m. balandžio 20 d. buvo paskelbta Chorezmo Liaudies Sovietų Respublika, kuri įėjo į Rusijos Federacijos sudėtį. Chanatas nustojo egzistavęs.

1922 m. rudenį Chorezmo teritorija buvo padalinta – viena dalis atiteko Turkmėnijos sovietų respublikai, kita dalis Uzbekijos sovietų respublikai, o trečia dalis priskirta Karakalpakijos autonominei sričiai.

## Chivos chanato simbolika

Istorinėje vėliavoje (iki 1917 m.) baltame vėliavos fone buvo vaizduojamas žydras pusmėnulis.

## Šaltiniai

## Nuorodos
* *Михайлов.* Голос хивинских пленных  («Нива (журнал), 1873, номер 30, страницы: 465–470)
* Карта Хивинского ханства и низовьев Амударьи 1873 года
Altyulos orda

**Altyulos orda (Alty-Ulos ulusas, Alty Uly)** – nogajų sukurtas valstybinis darinys, kuris gyvavo nuo 1555 metų, kai dalis nogajų murzų atskilo ir pradėjo šešis ulusus valdyti atskirai nuo Nogajų Ordos. Alty-Ulos klajokliai valdė teritorijas tarp Jajiko, Embos ir Sydarjos upių, o XVII amžiaus pirmojoje pusėje juos nukariavo kalmukų chanai.

## Istorija

1555 metais Embės upės regione, teritorijoje tarp Uralo kalnų, Jajiko upės ir Sydarjos upės susiformavo atskira Altyulos orda (Alty-Ulos ulusas).

Priešistorė būtų tokia, kad 1549 metais mirus Nogajų Ordos valdovui Šeich-Mamaj-Bijui, kilo rietenos dėl sosto tarp mirusiojo brolių Izmail-bijaus ir Jusuf-bijaus. Tada šeši velionio bėjaus sūnus- Kasimas. Chanas, Bajus, Bijus, Bekas, Akas – su savo valdytais ulusais atsiskyrė nuo ordos ir ėmė klajoti rytinėse nogajų žemėse. Tos teritorijos buvo tarp Embos, Jajiko, Syrdarjos upių. Atskalūnai sukūrė gan silpną, tačiau pakankamai savarankišką valstybinį darinį. Alty-Ula, išvertus iš nogajų kalbos reiškė „šešių sūnų ulusas“.

Alty-Ulos muzrų vadovaujami klajokliai gyveno teritorijose nuo Jajiko upės vakarinėse žemėse, iki Sydarjos upės rytiniuose pakraščiuose, kur jų žemės ribojosi su kazachų valdomomis teritorijomis.
1570–1580 metais Alty Ulos ulusus ėmė puldinėti kazokai, todėl nogajai persikėlė labiau į rytus nuo Jajiko. Tuo metu Alty ulos murzų valdoma teritorija vakaruose buvo ties Embos upe, o prie Jajiko įsikūrė prorusiški Jajiko kazokai. XVII amžiaus pirmojoje pusėje Alty Ulos nogajai pripažino kalmukų taišų viršenybę. Kalmukai ir altyuliečiai klajodavo kartu. Kai kurie altyulos murzos su savo ulusais persikėlė į kazachų ir Chyvos chanų valdas. O kita dalis pasekė paskui didžiuosius nogajus, bei mažuosius nogajus, persikėlė į vakarus, ir ėmė klajoti po Juodosios jūros regiono stepes, pripažindami priklausomybę nuo Krymo chanato.

XVII amžiaus pirmojoje pusėje Alty Ulos Orda nustojo gyvavusi. Alty-ulai nesugebėjo apginti savo nepriklausomybės ir galutinai pateko į kalmukų taišų priklausomybę. O kai kalmukai XVII amžiaus viduryje persikėlė į Žemutinį Pavolgį, viena dalis alty-uliečių įėjo į kazachų valdomą Jaunesnįjį Žuzą, bei ilgainiui susimaišė su kazachais, o kita dalis pasitraukė prie Juodosios jūros. Tokiu būdu alty-uliečių valstybės nebeliko.

## Literatūra
* Трепалов В. В. «История Ногайской Орды», РАН, Москва, 2002 г. ISBN 5-02-018193-5

## Nuorodos
* Трепалов В. В. «АЛТЫУЛЫ: ОСТАТКИ НОГАЙСКОЙ ОРДЫ В КАЗАХСКИХ СТЕПЯХ», Вестник Евразии, выпуск № 2, 2001 г.
Maisto davinio šildytuvas

**Maisto davinio šildytuvas** – vandeniu aktyvuojamas egzoterminis cheminis šildytuvas, skirtas paruošto maisto pašildymui be ugnies. Pridedamas sauso maisto davinyje. 

## Veikimo principas

Šildytuvas primena nedidelį pailgą plastikinį maišelį. Į jį įpilama vandens iki pažymėtos ribos (apie 30 g) cheminei reakcijai aktyvuoti. Šildytuve vanduo greitai reaguoja su smulkių magnio ir geležies miltelių bei valgomosios druskos mišiniu ir per kelias sekundes pasiekia virimo temperatūrą. Įkaitusiu šildytuvo maišeliu apjuosiamas šildomo maisto pakelis, kuris vėl uždaromas savo pakuotėje. Maistas pakankamai įkaista  per 10 min. 

Šildytuvas generuoja šilumą metalų oksidacijos-redukcijos reakcijos dėka:
:Mg + 2H2O &rarr; Mg(OH)2 + H2 [+ šiluma]

Ši reakcija yra panaši į tą, kai oksiduojantis geležiai susidaro rūdys. Tačiau tai labai lėtas procesas, todėl labai svarbus korozijos greitis. Oksidacijos metu išskiriama šiluma. Drėgmėje geležis koroduoja greičiau, o sūriame vandenyje šis pocesas dar spartesnis. Magnio reakcija su deguonimi greitesnė, bet yra per lėta, kad sugeneruotų žymesnį šilumos kiekį. Cheminiam procesui paspartinti geležies milteliai maišomi su druska (NaCl) ir magnio milteliais.

Geležies ir magnio metalai elektrolite (tokiame kaip sūrus vanduo) sukuria galvaninį elementą, arba „bateriją“, kuri gali generuoti elektros srovę. Į maisto davinio šildytuvą įpylus vandens, jis tirpina sausame cheminiame mišinyje esančią druską ir sukuria sūraus vandens elektrolitą, tokiu būdu kiekvieną geležies ir magnio miltelių dalelę  paversdamas į mažytę bateriją. Geležies ir magnio dalelės tarpusavyje kontaktuoja ir jos staiga sudega, įvykstant daugybei miniatiūrinių trumpųjų jungimųsi. Tokiu būdu išsiskiria didelis kiekis šilumos. 

Maisto davinio šildytuvai gali būti pavojingi, jei netinkamai laikomi ar transportuojami.

## Šaltiniai
Petras Montvila

**Petras Montvila** – karininkas, pulkininkas leitenantas, Lietuvos Respublikos gynybos atašė Rusijoje. 

## Biografija
P. Montvila baigė Generolo Jono Žemaičio Lietuvos karo akademiją, vyresniųjų štabo karininkų kursus Baltijos gynybos koledže.

Krašto apsaugos sistemoje dirba nuo 1992 m.

P. Montvila yra tarnavęs Jungtinių Tautų apsaugos pajėgų misijoje Kroatijoje, ėjęs štabo viršininko pareigas Vytauto Didžiojo jėgerių batalione, štabo viršininko-vado pavaduotojo pareigas Didžiojo Lietuvos etmono Jonušo Radvilos mokomajame pulke, tarnavęs NATO tarptautiniame kariniame štabe Briuselyje (Belgijoje), vadovavęs Lietuvos didžiojo kunigaikščio Vytenio bendrosios paramos logistikos batalionui, taip pat šio bataliono pagrindu suformuotai Lietuvos nacionalinės paramos elemento septintajai karių pamainai, ji buvo atsakinga Afganistane dislokuotų Lietuvos karių logistinį aprūpinimą.

2017 m. paskirtas Lietuvos Respublikos gynybos atašė Rusijoje.

## Apdovanojimai
* Vyčio Kryžiaus 5-ojo laipsnio ordinas;
* Krašto apsaugos sistemos medalis „Už tarptautines misijas“;
* Krašto apsaugos sistemos proginis įstojimo į NATO medalis.

## Išnašos
Mrkonič Gradas

**Mrkonič Gradas** (, ) – miestas ir savivaldybė vakarų Bosnijoje ir Hercegovinoje, Serbų respublikoje, Bania Lukos regione, tarp Bania Lukos ir Jaicės. 2013 m. duomenimis, mieste gyveno 7 915 žmonių, savivaldybės teritorijoje 18 136 gyventojai.

## Istorija
Nuo 1929 iki 1941 m. priklausė Jugoslavijos karalystei.

## Sportas
* FK Sloboda Mrkonjić Grad – futbolo klubas.
* Gradski stadion Luke – miesto stadionas, kuriame namų rungtynes žaidžia vietos futbolo komanda. 

## Galerija

Pravoslavna crkva MG.JPG
Džamija Hamidija MG.jpg
Katolička crkva MG.jpg
Ana Cheminava

**Ana Cheminava** (g. 1996 m. vasario 1 d.) – futbolininkė iš Gruzijos, atstovavusi Gruzijos nacionalinei rinktinei. Rungtyniavo puolėjos bei krašto saugės pozicijoje.

## Biografija
Futbolo paslapčių mokėsi gimtinėje. Žaidė Gruzijos ekipose ir buvo kviečiama į įvairaus amžiaus merginų rinktines.

### Septyneri metai Lietuvoje
Pirmą kartą į Lietuvą atvyko 2015 m. ir atstovavo Vilniaus MFA „Žalgiris“ ekipą.
2016 m. vėl tęsė legionierės karjerą MFA „Žalgirio“ ekipoje. Marškinėlių numeris tuo metu buvo 51.

2017 m. buvo treti metai, kai atstovavo Vilniaus MFA „Žalgirį“. Marškinėliai pažymėti 8 numeriu. Pirmosiose sezono rungtynėse pasižymėjo įvarčiu. Antrosiose taip pat pelnė įvartį.

Jaunųjų mergaičių trenerė (nuo 2020 m.)

### Turkija
2021 m. lapkričio mėn. paskelbta, kad žaidėja keliasi į Turkiją. Pasirašė vienerių metų kontraktą su A.B.B. Fomget G.S.K. klubu, kuris žaidė Aukščiausioje lygoje. 

2021 m. gruodžio 18 d. atstovaudama Fomget G.S. per vienerias rungtynes pelnė tris įvarčius. Fomget G.S. sutriuškino varžoves Kireçburnu Spor rezultatu 12-0.

### MFA Žalgiris
2023 m. kovo mėn. tapo žinoma, kad atstovaus MFA Žalgiris.

## Atstovavimas Gruzijos rinktinėms

Atstovavo įvairaus amžiaus Gruzijos jaunimo rinktinėms. Gruzijos WU-17 rinktinės sudėtyje sužaidė 11 rungtynių.

Atstovavo Gruzijos nacionalinei rinktinei.

## Išnašos

## Nuorodos
* Soccerway
* worldfootball.net
Transhimalajai

**Transhimalajai** arba ***Gangdisišanas*** () – kalnų sistema Tibeto kalnyno pietuose, Tibete (KLR teritorija). Driekiasi per 1600 km lygiagrečiai Himalajams, pietuose nuo jų atskirta Jarlung Dzangpo ir Indo upių slėnių. Kalnai sudaryti iš granito, kvarcitų, skalūnų, smiltainio. Pagrindiniai kalnagūbriai: Kailašo, Aling Gangrio (aukštis iki 7315 m), Njenčen Tanglos. Būdingas aukštis – 5000–5500 m. Šiauriniai šlaitai paprastai raižyti nedaug, o pietiniai statesni. Vidiniuose duburiuose gausu ežerų (didžiausias – Namco).

Būdingos aukštikalnių stepės ir šaltosios dykumos, drėgnesniuose pietiniuose šlaituose pasitaiko pievų ir krūmynų. Yra nedidelių ledynų bei sniegynų.

## Šaltiniai
Gigafactory 2

**Tesla Gigafactory 2** – JAV elektrinių automobilių gamintojo Tesla Motors antroji „Gigafactory“ gamykla, kurią numatoma pastatyti Europoje. Joje bus gaminami ir automobiliai, ir elektrinės baterijos. Tesla tikisi pranešti apie pasirinktą vietą gamyklai 2017 m. „Gigafactory 1“ baigiama statyti JAV Nevados valstijoje.

„Gigafactory 2“ statybų aikštelės gali būti pasirenkamos Čekijoje, Lenkijoje, Vengrijoje, Rumunijoje, Vokietijoje.

Savo teritorijas pristatė ir kelios kitos šalys:

* 2016 m. balandžio mėn. Prancūzija pasiūlė gamyklą statyti uždaromos atominės jėgainės *Centrale nucléaire de Fessenheim* vietoje Elzaso regione, paremiant dviem ministrams.

* Kiek vėliau 2016 m. Nyderlandų ekonomikos reikalų ministras Henk Kamp pranešė apie savo planus pritraukti Tesla Moters kompaniją, gamyklai statyti pasiūlydamas kelias vietas. Jo idėja yra naują gamyklą sujungti su Nyderlanduose jau esančiu kompanijos Europos padaliniu.

* Portugalija vilioja savo reklamine kampanija internete ir svarstymais vyriausybėje.

* Savo galimybes pasiūlė  Galisijos regionas Ispanijoje.

* Suomijos Vasos miestas, palaikomas vyriausybės, taip pat pranešė apie iniciatyvą pritraukti gamyklą.

* Lietuva atkreipė kompanijos dėmesį, kai 2017 m. sausio mėn. Lietuvos kompiuterinių žaidimų žaidėjų bendruomenės narių grupė pristatė „Gigafactory“ projektą virtualioje „Minecraft“ aplinkoje, pasirenkant Kruonio pramoninį parką tikros gamyklos statyboms. Galimybę Lietuvai tapti kandidate europiniam gigafabrikui statyti palaiko vyriausybė.

## Šaltiniai
Njenčen Tangla

**Njenčen Tangla** (, ) – kalnagūbris pietų Tibete (KLR), Tibeto kalnyne, Transhimalajuose. Ilgis apie 600 km. Aukštis iki 7090 m (Njenčen Tanglos k.).

Kalnai sudaryti iš granito, smiltainio, klinties. Būdinga beveik nepertraukta kalnų grandinė su pakankamai lygiu gūbriu (perėjos 5000 m aukštyje). Gausu nuobirynų.

Pietiniuose šlaituose driekiasi kalnų stepės, šiauriniuose – šaltosios dykumos.

## Šaltiniai
Tanglos kalnai

**Tanglos kalnai** (, ) – kalnagūbris Tibete ir Činghajuje (KLR), Tibeto kalnyno vidurinėje dalyje. Ilgis apie 700 km. Aukštis iki 6096 m (santykinis aukštis apie 1000 m). Sudarytas daugiausia iš klinties ir molingų skalūnų. Būdingos kupetiškos viršūnės su lėkštais šlaitais.

Vyrauja aukštikalnių stepės, gargždo ir skaldos dykumos. Yra ledynų.

## Šaltiniai
Pyr Pandžalas

**Pyr Pandžalas** () – Mažųjų Himalajų kalnagūbris, besidriekiantis daugiausia per Kašmyrą (Indijos Džamu ir Kašmyro bei Himačal Pradešo valstijas bei Pakistanui pavaldų Laisvąjį Kašmyrą). Nuo Didžiųjų Himalajų atskirtas Kašmyro slėnio. Ilgis apie 450 km. Aukštis iki 6028 m. Sudarytas daugiausia iš andezitų ir bazaltų.

Yra ledynų, kalnų ežerų. Veši spygliuočių miškai.

## Šaltiniai
Mažieji Himalajai

**Mažieji Himalajai** arba ***Mahabharatos kalnagūbris*** () – kalnagūbrių ir kalnų masyvų grandinė Nepale ir šiaurės Indijoje. Tęsiasi apie 2000 km į vakarų į rytus lygiagrečiai Himalajams (į pietus nuo jų). Į pietus nuo Mažųjų Himalajų driekiasi Šivalikas. Būdingas aukštis 3000–3500 m, didžiausias – iki 6000 m.

Kalnai sudaryti daugiausia iš skalūnų, klinties, kvarcitų. Būdingi stačiašlaičiai slėniai, gūbryje – karos, trogai, nedideli ledynai.

Vakaruose auga lapus metančių medžių musoniniai miškai, rytuose – visžaliai miškai, pievos.

## Šaltiniai
Kašmyro slėnis

**Kašmyro slėnis** (, ) – tarpukalnių slėnis Pietų Azijoje. Driekiasi tarp Didžiųjų Himalajų ir Mažųjų Himalajų (Pir Pandžalo kalnagūbrio), Kašmyro šalyje (dabar Indija, Džamu ir Kašmyro valstija). Ilgis apie 200 km, plotis iki 60 km, aukštis iki 1600 m.

Kašmyro slėniu teka Dželamo upė (Indo baseinas), telkšo didelis Vularo ežeras. Būdingi kultūriniai kraštovaizdžiai (ryžių laukai, vaismedžių sodai), šlaituose – plačialapių ir spygliuočių miškai.

Slėnyje yra kalnų kurortų. Pagrindinis miestas – Šrinagaras.

## Šaltiniai
Paul Harrington

**Paul Harrington** (g. 1960 m. gegužės 8 d. Dubline) – Airijos dainininkas ir muzikantas, 1994 metų „Eurovizijos“ dainų konkurso nugalėtojas.

## Biografija
Gimė 1960 m. Dubline, muzikų šeimoje. Jaunystėje su broliu Robert grojo vietinėje grupėje „One Eyed Rattlers“, 9 deš. pradžioje – airių grupėje „The Travellers“.

1988 m. pradėjo solinę karjerą. 1991 m. išleido debiutinį albumą „What I'd Say“, iš 12-kos dainų penkias parašė jis pats. 1994 m. su Charlie McGettigan dalyvavo „Eurovizijos“ dainų konkurse su daina „Rock 'n' Roll Kids“ (žodžius ir muziką sukūrė Airijos rašytojas ir kompozitorius Brendan J. Graham), kuri užėmė pirmą vietą. Duetas surinko 226 taškus (10 taškų gavo iš tais metais debiutavusios Lietuvos). Į „Euroviziją“ P. Harrington grįžo 1998-aisiais, kaip Dawn Martin pritariantysis vokalas.

## Nuorodos
* Paul Harrington ir Charlie McGettigan daina „Rock 'n' Roll Kids“

|-
Maithilių kalba

**Maithilių kalba** (मैथिली = *Maithilī*) – indoeuropiečių kalbų šeimai, indoarijų atšakai priklausanti kalba, vartojama Pietų Azijoje gyvenančių maithilių tautos žmonių. Paplitusi Nepalo lygumų rytinėje pusėje bei Indijos valstijos Biharo šiaurinėje ir rytinėje dalyje (istoriniame Mithilos krašte). Kalbančiųjų skaičius – virš 15 mln. žmonių.

Nuo XIX a. maithilių kalba buvo laikoma viena iš rytinių hindi (hindustani) tarmių (viena iš daugelio Biharų kalbų), nors turi daugiau panašumų su nepalų kalba. Maithilių kalba, kaip ir keletas kitų šio krašto kalbų, susidarė iš Magadhi prakrito. Pati maithilių kalba turi daug tarmių.

Seniausias žinomas maithilių tekstas yra Džjotiryšvaro enciklopedinis veikalas *Varna Ratnākara*, 1507 m. užrašytas mithilakšaro („Mithilos raidės“) raštu. Taip pat šia kalba sukurta daug religinių dainų, poezijos. 1881 m. parašyta pirmoji maithilių gramatika. Nuo XX a. pradėta kurti šiuolaikinė maithilių literatūra, 1965 m. ši kalba pripažinta Indijos literatūros akademijos. 2002 m. maithilių kalba paskelbta viena iš valstybinių Indijos kalbų bei viena iš oficialių Biharo valstijos kalbų, o 2016 m. – Nepalo valstybine kalba (drauge su nepalų kalba).

Svarbiausios tarmės: rašomoji maithilių, pietų rašomoji, rytų maithilių, vakarų maithilių, džolaha, vidurio šnekamoji maithilių (sotipura), dehati.

Įprastas maithilių raštas buvo mithilakšaras (iš esmės, bengalų rašto atmaina), bet XX a. pereita prie devanagari.

## Šaltiniai

## Nuorodos
*
Neogastropoda

***Neogastropoda*** () – pilvakojų (*Gastropoda*) klasės gyvūnų klada. Iki 2005 m. buvo laikomas būriu. Šios jūrinės sraigės turi tik vieną prieširdį, vieną inkstą ir vieną žiauną. Kriauklė turi gerai išvystytą sifono kanalą. Nervų sistema labai koncentruota.

Priskaičiuojama apie 16000 rūšių. Gyvena sūriuose vandenyse, išskyrus  *[[Clea]]* ir *[[Rivomarginella]]* gentis kurios yra gėlavandenės. Dažniausia aptinkami šiltuose tropikų vandenyse. Dauguma rūšių plėšrūnai, bet kai kurie saprofagai.

## Taksonomija

Pagal pilvakojų taksonomiją kuria sudarė Philippe Bouchet ir Jean-Pierre Rocroi 2005 m. *Neogastropoda* klada skirstoma į šiuos antšeimius:

* *[[Buccinoidea]]* Rafinesque, 1815
* *[[Muricoidea]]* Rafinesque, 1815
* *[[Olivoidea]]* Latreille, 1825
* *[[Pseudolivoidea]]* de Gregorio, 1880
* *[[Conoidea]]* Fleming, 1822
* *[[Cancellarioidea]]* Forbes & Hanley, 1851

1921 m. zoologo Johannes Thiele sudarytoje taksonomijoje *Neogastropoda* buvo būrys priskirtas prie priekiažiaunių pilvakojų. Šeimos kurios priklausė *Neogastropoda* būriui, dabar priklauso *Neogastropoda* kladai (Leslie Reginald Cox 1960 m.). Nuo 1929 m. *Neogastropoda* laikoma monofiletine grupe, aiškiai atskiriant nuo kitų *Caenogastropoda*.

### Šeimos

* Nepriskirtos antšeimiui:
** † *[[Johnwyattiidae]]*
** † *[[Perissityidae]]*
** † *[[Sarganidae]]*
** † *[[Speightiidae]]*
** † *[[Taiomidae]]*
** † *[[Weeksiidae]]*
* Antšeimis *[[Buccinoidea]]*:
** *[[Belomitridae]]*
** *[[Buccinidae]]*
** *[[Busyconidae]]*
** *[[Colubrariidae]]*
** *[[Columbellidae]]*
** † *[[Echinofulguridae]]*
** *[[Fasciolariidae]]*
** *[[Melongenidae]]*
** *[[Nassariidae]]*
* Antšeimis *[[Muricoidea]]*:
** *[[Babyloniidae]]*
** *[[Costellariidae]]*
** *[[Cystiscidae]]*
** *[[Harpidae]]*
** *[[Marginellidae]]*
** *[[Mitridae]]*
** Mureksiniai (*Muricidae*)
** † *[[Pholidotomidae]]*
** *[[Pleioptygmatidae]]*
** *[[Strepsiduridae]]*
** *[[Turbinellidae]]*
** Voliutiniai (*Volutidae*)
** *[[Volutomitridae]]*
* Antšeimis *[[Olivoidea]]*:
** *[[Olividae]]*
** *[[Olivellidae]]*
* Antšeimis *[[Pseudolivoidea]]*:
** *[[Pseudolividae]]*
** *[[Ptychatractidae]]*
* Antšeimis *[[Conoidea]]*:
** *[[Clavatulidae]]*
** *[[Drilliidae]]*
** Kūgeniniai (*Conidae*)
** *[[Pseudomelatomidae]]*
** *[[Strictispiridae]]*
** *[[Terebridae]]*
** *[[Turridae]]*
* Antšeimis *[[Cancellarioidea]]*:
** *[[Cancellariidae]]*

## Šaltiniai
Camille Camille

**Imbi-Camille Rätsep** (g. 1970 m. kovo 24 d.), geriau žinoma kaip **Camille Camille** – Estijos smuikininkė.

1993–1998 metais grojo pankroko grupėje *Vennaskond*. 1999 metais su dainininke Evelin Samuel atstovavo Estijai „Eurovizijoje“, kur su kūriniu „Diamond of Night“ užėmė 6-ą vietą.

## Nuorodos
* Daina ''Diamond of Night'' (Eurolaul 1999)

|-
Kanopa (indas)

**Kanopa** (2 kirč. *kanopà*) − Senovės Egipto indas, kuriame saugoti balzamuoti mirusiojo vidaus organai arba taip vadinamas senovės etruskų indas, kuriame laikyti mirusiojo kūno pelenai. 

Žodis yra graikiškos kilmės. Jie taip vadino egiptiečių laidojimo indus dėl panašumo į graikų mitologiniam herojui Kanopui atnašaujamas aukas arba, kita versija, pagal Egipto miesto Kanobo (gr. Kanōpos) pavadinimą. Šiame mieste mirusiųjų pasaulio dievas Ozyris buvo garbinamas kanopinio indo pavidalo. Šie indai buvo gaminami iš medžio, molio, fajanso, kompozitinės medžiagos kartonažo (lino audinio arba papiruso skiautės, sulipdytos gipso mišiniu) ir akmens. Istorijos eigoje daug kartų keitėsi jų forma. Kanopos žinomos iš Egipto senosios karalystės (apie 2650−2175 m. pr. m. e.)  laikų. Tai buvo žemo profilio indai, užsandarinti plokščiu antspaudu ar dangteliu. Egipto viduriniosios karalystės (apie 2040−1640 m. pr. m. e.) laikotarpiu pradėjo plisti indai su žmogaus galvos pavidalo dangteliais. Naujosios karalystės (apie 1550−1070 m. pr. m. e.) laikotarpiu indų dangčių figūrėlėmis vaizduoti dievo Horo sūnūs, kaip inde esančių organų saugotojai. Pavyzdžiui, Horo sūnus Imsetas specifiškai buvo kepenų saugotoju, Hapis − plaučių, Duemutefas − skrandžio, Kebehsenufas − žarnų. Kanopos buvo nešamos ir naudojamos ritualiniais tikslais mirusiojo laidotuvių metu. Kape jos būdavo sudedamos į atskirą skrynią atskirai nuo palaidotos mumijos. Kanopinė skrynia dekoruota įvairių saugojančių dievybių vaizdais. Nuo 21-os Egipto karalių dinastijos (vėliau 1070 m. pr m. e.) mumijos pradėtos laidoti su į kūną grąžintais balzamuotais vidaus organais ir kanopų naudojimas sumažėjo − kapuose rasta netikrų kanopų, be vidaus organo. Tikriausiai jų naudojimas vis dar išlaikė ritualinę prasmę.

Etruskų kanopos buvo urnos pavidalo indai su dviem rankenomis ir žmogaus galvos pavidalo dangčiu.
## Šaltiniai

* Margaret Bunson. *Encyclopedia of Ancient Egypt*. Infobase Publishing, 2014, p. 80
* Tarptautinių žodžių žodynas, 1985
* Encyclopaedia Britannica
Valensijos uostas

**Valensijos uostas** – tarptautinis jūrų uostas Valensijoje, Ispanijoje. Vienas užimčiausių uostų Europoje. Tai didžiausias uostas Viduržemio jūros regione.

## Istorija
Valensijos uosto pradžia datuojama nuo 1483 m., kuomet Ferdinandas II Katalikas suteikė teisę statyti medinį tiltą-prieplauką Grao regiono paplūdimyje. Iki XIX a. uoste pastatyta daug konstrukcijų apsaugai nuo tvinstančios Turijos upės ir paplūdimio smėlio išnešiojimo.

1679 m. uostui suteikta teisė prekiauti su užsienio karalystėmis. 1791 m. uostui suteikta teisė prekiauti su Amerikos žemynais.

## Šaltiniai

## Nuorodos
* Oficiali svetainė
István Fekete

**Ištvanas Feketė** (, 1900 m. sausio 25 d. – 1970 m. birželio 23 d.) – vengrų rašytojas. Labiausiai išgarsėjo animalistine proza vaikams ir paaugliams.

Baigė Žemės ūkio akademiją, todėl visą laiką buvo susijęs su gamta, iš kurios ir sėmėsi įkvėpimo savo kūrybai. Pirmoji Feketės knyga,  istorinis romanas „Kopanio turkų vietininko testamentas“ (), pasirodė 1937 m. Po dvejų metų išėjo ir antroji knyga. Feketės kūryba gimtojoje Vengrijoje iškart įvertinta.

Ypač populiarūs Feketės kūriniai iš paukščių ir gyvulių gyvenimo. Iš viso kūrėjas parašė daugiau nei dvidešimt skirtingos apimties knygų. Pagal kai kuriuos kūrinius pastatyti filmai, sukurta animacijos.

Į lietuvių kalbą išversti du Ištvano Feketės kūriniai: „Murza“ () bei „Lutra“ (). Pirmojoje knygoje pasakojama apie šuniuko, vardu Murza, nuotykius. Antrasis kūrinys – apie ūdrą. Abi knygas vertė Janina Išganaitytė.

## Šaltiniai

* Išganaitytė, Janina. „Apie autorių ir jo kūrybą“, iš: Fekete István, *Murza*. Vilnius: Gimtasis žodis, 2004, p. 303.

## Nuorodos

* Trumpa I. Feketės biografija (anglų k.)
Čitralis

**Čitralis** () – miestas šiaurės Pakistane, Chaiber Pachtunchvoje, slėnyje prie Čitralio upės, Tirič Miro kalno papėdėje. Rajono centras. Yra oro uostas. Keliai į Afganistaną ir Pešavarą (per Lovaro perėją). Dauguma miesto gyventojų – khojai. Yra burušų, šinų, pašajų, tadžikų, puštūnų ir kt. Veikia universitetas.

## Istorija

Iki 1895 m. Čitralis buvo karalystės sostinė, valdoma Katūrų dinastijos. Vėliau Čitralio karalystė tapo pavaldi Britų Indijai, o 1969 m. įtraukta į Pakistano sudėtį.

## Šaltiniai
Saidu Šarifas

**Saidu Šarifas** () – miestas šiaurės Pakistane, Chaiber Pachtunchvoje, Svato slėnyje, 150 km nuo Pešavaro; Svato rajono centras. Yra ligoninė, kolegija, archeologijos muziejus. Yra II a. pr. m. e. budistinės stūpos liekanos, XIX a. sufijų šventojo Akhundo Abdulo Ghafuro kapavietė.

## Istorija

Senasis miesto pavadinimas yra ***Baligramas***, bet nuo XIX a. prigijo Saidu Šarifo pavadinimas – jis atsirado nuo čia gyvenusio sufijų šventojo Akhundo Abdulo Ghafuro kreipinio *Saidu Baba*.
Gomalis

**Gomalis** (, ) – upė Afganistane ir Pakistane; Indo dešinysis intakas. Prasideda į pietryčius nuo Gaznio, Paktikos provincijoje. Aukštupyje teka per puštūnų gilzajų žemes į pietryčius, ten turi daug vardų (Gamalgadas, Gamalarudas ir kt.). Toliau teka per Pakistaną, Pietų Vaziristano sritį, sudaro ribą tarp Chaiber Pachtunchvos ir Beludžistano provincijų. Žemupyje sudaro derlingą Gomalio slėnį. Įteka į Indą 30 km į pietus nuo Dera Ismail Chano.

Didžiausi intakai – Kundaras, Žobas (dešinieji).

Žemiau santakos su Žobu įrengtas didelis tvenkinys.

Gomalio upė siejama su „Rigvedoje“ minima Gomati ( – „karvingoji“) upe.